CELEX: 32022R0478
Language: el
Date: 2022-03-24 00:00:00
Title: Εκτελεστικός κανονισμός (ΕΕ) 2022/478 της Επιτροπής της 24ης Μαρτίου 2022 για τη διατήρηση προστατευτικών μέτρων όσον αφορά τις εισαγωγές δίθυρων μαλακίων από την Τουρκία που προορίζονται για κατανάλωση από τον άνθρωπο (Κείμενο που παρουσιάζει ενδιαφέρον για τον ΕΟΧ)

25.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 98/54
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/478 ΤΗΣ ΕΠΙΤΡΟΠΗΣ
         της 24ης Μαρτίου 2022
         για τη διατήρηση προστατευτικών μέτρων όσον αφορά τις εισαγωγές δίθυρων μαλακίων από την Τουρκία που προορίζονται για κατανάλωση από τον άνθρωπο
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 128 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) αριθ. 743/2013 της Επιτροπής (2) θεσπίστηκε επειδή οι έλεγχοι της Επιτροπής εντόπισαν ελλείψεις στην εκτέλεση επίσημων ελέγχων από τις αρμόδιες αρχές της Τουρκίας όσον αφορά την παραγωγή δίθυρων μαλακίων που προορίζονται για είσοδο στην Ένωση και επειδή τα κράτη μέλη ανέφεραν μη συμμορφούμενες αποστολές δίθυρων μαλακίων καταγωγής Τουρκίας, οι οποίες δεν πληρούσαν τα μικροβιολογικά πρότυπα της Ένωσης.
                  
               
                     (2)
                  
                  
                     Ο πλέον πρόσφατος έλεγχος της Επιτροπής που πραγματοποιήθηκε τον Σεπτέμβριο του 2015 διαπίστωσε ότι εξακολουθούσαν να υπάρχουν σημαντικές ελλείψεις στο σύστημα ελέγχου για τα δίθυρα μαλάκια που προορίζονται για είσοδο στην Ένωση.
                  
               
                     (3)
                  
                  
                     Τον Ιανουάριο του 2020 οι τουρκικές αρμόδιες αρχές υπέβαλαν πληροφορίες σχετικά με τα διορθωτικά μέτρα που έχουν αρχίσει να εφαρμόζουν για την αντιμετώπιση των εν λόγω ελλείψεων. Μολονότι οι εν λόγω πληροφορίες είχαν αρχικά αξιολογηθεί ευνοϊκά σε έντυπη μορφή, ο επιτόπιος έλεγχος για την επαλήθευση της υλοποίησης των εν λόγω δράσεων δεν είναι ακόμη δυνατός λόγω των περιορισμών που επιβάλλει η πανδημία COVID-19. Έως ότου τα αποτελέσματα του παρόντος ελέγχου κριθούν ευνοϊκά, θα πρέπει να παραμείνουν σε ισχύ τα μέτρα που επιβλήθηκαν με τον εκτελεστικό κανονισμό (ΕΕ) αριθ. 743/2013.
                  
               
                     (4)
                  
                  
                     Ο εκτελεστικός κανονισμός (ΕΕ) αριθ. 743/2013 έπαψε να ισχύει στις 31 Δεκεμβρίου 2021. Επιπλέον, δεδομένου ότι η οδηγία 97/78/ΕΚ του Συμβουλίου (3), η οποία αποτελεί τη βάση του ανωτέρω κανονισμού, δεν εφαρμόζεται πλέον, η νομική βάση του εκτελεστικού κανονισμού της Επιτροπής θα πρέπει να επικαιροποιηθεί ώστε να παραπέμπει στο άρθρο 128 του κανονισμού (ΕΕ) 2017/625.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            Ο παρών κανονισμός ισχύει για ζώντα, διατηρημένα με απλή ψύξη, κατεψυγμένα και μεταποιημένα δίθυρα μαλάκια που προορίζονται για κατανάλωση από τον άνθρωπο (κώδικες ΣΟ: 0307, 1605), τα οποία κατάγονται ή αποστέλλονται από την Τουρκία.
         
         
            Άρθρο 2
            Απαγόρευση εισόδου ζώντων και διατηρημένων με απλή ψύξη δίθυρων μαλακίων
            Τα κράτη μέλη δεν επιτρέπουν την είσοδο στην Ένωση ζώντων και διατηρημένων με απλή ψύξη δίθυρων μαλακίων τα οποία κατάγονται ή αποστέλλονται από την Τουρκία.
         
         
            Άρθρο 3
            Μέτρα σχετικά με τα κατεψυγμένα και τα μεταποιημένα δίθυρα μαλάκια
            
               1.   Τα κράτη μέλη, χρησιμοποιώντας κατάλληλα προγράμματα δειγματοληψίας και μεθόδους ανίχνευσης, διεξάγουν δοκιμές σε αποστολές κατεψυγμένων και μεταποιημένων δίθυρων μαλακίων τα οποία κατάγονται ή αποστέλλονται από την Τουρκία, όπως προβλέπεται στην παράγραφο 2.
               Οι εν λόγω δοκιμές διενεργούνται στον συνοριακό σταθμό ελέγχου όπου γίνεται η είσοδος των αποστολών αυτών στην Ένωση.
            
            
               2.   Τα κράτη μέλη διεξάγουν τις απαραίτητες δοκιμές για τον προσδιορισμό:
               
                           α)
                        
                        
                           του επιπέδου μόλυνσης με Escherichia coli σε όλες τις αποστολές κατεψυγμένων δίθυρων μαλακίων·
                        
                     
                           β)
                        
                        
                           της παρουσίας θαλάσσιων βιοτοξινών σε όλες τις αποστολές κατεψυγμένων ή μεταποιημένων δίθυρων μαλακίων.
                        
                     
            
               3.   Οι αποστολές που υποβάλλονται στις δοκιμές που αναφέρονται στις παραγράφους 1 και 2 παραμένουν υπό την επίβλεψη των αρμόδιων αρχών στον οικείο συνοριακό σταθμό ελέγχου έως ότου ληφθούν και αξιολογηθούν τα αποτελέσματα των δοκιμών αυτών.
            
            
               4.   Εάν από τις δοκιμές που αναφέρονται στις παραγράφους 1 και 2 προκύψει ότι μια αποστολή είναι πιθανό να είναι επιβλαβής για την ανθρώπινη υγεία, κατάσχεται αμέσως από την αρμόδια αρχή η οποία είτε την καταστρέφει είτε την υποβάλλει σε ειδική μεταχείριση, όπως προβλέπεται στο άρθρο 67 του κανονισμού (ΕΕ) 2017/625 και σύμφωνα με το άρθρο 71 παράγραφοι 1 και 2 του ίδιου αυτού κανονισμού.
            
         
         
            Άρθρο 4
            Δαπάνες
            Όλες οι δαπάνες που πραγματοποιούνται από τα κράτη μέλη κατ’ εφαρμογή του παρόντος κανονισμού βαρύνουν τον/την υπεύθυνο/-η της επιχείρησης τροφίμων ή τον/την εκπρόσωπό του/της που είναι υπεύθυνος/-η για την αποστολή κατά τη στιγμή της άφιξης της εν λόγω αποστολής στον συνοριακό σταθμό ελέγχου όπου γίνεται η είσοδος στην Ένωση.
         
         
            Άρθρο 5
            Έναρξη ισχύος και περίοδος εφαρμογής
            Ο παρών κανονισμός αρχίζει να ισχύει την τέταρτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται έως τις 31 Δεκεμβρίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 24 Μαρτίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 95 της 7.4.2017, σ. 1.
         
            (2)  Εκτελεστικός κανονισμός (ΕΕ) αριθ. 743/2013 της Επιτροπής, της 31ης Ιουλίου 2013, για τη θέσπιση προστατευτικών μέτρων όσον αφορά τις εισαγωγές δίθυρων μαλακίων από την Τουρκία που προορίζονται για κατανάλωση από τον άνθρωπο (ΕΕ L 205 της 1.8.2013, σ. 1).
         
            (3)  Οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (ΕΕ L 24 της 30.1.1998, σ. 9).